Wint̾ hat voꝛbotten vſgiſendet
Wint̾ hat voꝛbotten vſgiſendet·
die hāt vogel ſuͤſſen ſang erwendet·
ſo velwēt ſi dem ſum̾ ſin ſchone var·
d̾ bottē heiſſet ein̾ ſúrú biſe·
dú lêrt mangen húre cit̾wiſe
darnach wirt man ſnewes vn̄ rifen ſchier gewar·
ſo heiſſet ein̾ twer
d̾ truͤbt die tage clar·
winter bꝛinget her·
vns ſoꝛge vn̄ and̾ſwar·
wunnen bar·
w̾dēt dú lāt ſo gar·

So ſach man ǒch dike an ſchonen frowen·
wunnen mer dāne man nu muge geſchowen·
ſi bergent nu keln blāk vn̄ nekelin·
vn̄ ir hǒbit· wîſſe hende ǒch dike·
wint̾ wendet vns ſuͤſſer ǒgenblike·
man ſach dur klein ermel blanker arme ſchin·
ſo ſach man in wiblich
ſten ir kleinen lin·
nv went ſú ſich
zihen in die ſtuben hin·
lichter ſchin·
wil leider túre ſin·

Doch můs ich voꝛ allen noͤten klagen·
dc mich lat min frowe iamer tragen·
ſi tůt glich wies min nit muge mīne han·
ſwc ich darna troſtes an ſi můte·
gan ſi mir nit heils dú reine gůte·
ſo iſt gar v̾loꝛn dc ich mich an ſi lan·
nu enmag ichs nit·
wan ſi iſt ſo wol gitan·
doch enſol ſi licht
den můt nit iem̾ han·
vf den wan·
dinge ich noch ſēder man·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse